২৫শে ফেব্রুয়ারির পর থেকে আমাদের সবার দিনগুলি এক উৎকন্ঠার মধ্যে কাটছে। সীমান্ত রক্ষিরা অস্ত্র সমর্পনের পরেও সেই উৎকন্ঠা কিছুমাত্র কমেনি বরং ক্ষয়ক্ষতির পরিমাণ দেখে উত্তরোত্তর বৃদ্ধি পেয়েছে। এই উৎকন্ঠা অতি কষ্টে অর্জিত আমাদের এই গণতন্ত্র হারাবার ভয় থেকে। সেই ভয় আরো বাড়ে যখন আমরা সেনাবাহিনীর মধ্যে এরুপ অযৌক্তিক উষ্কানিমূলক ই-মেইল সমর্থনের প্রবনতা লক্ষ্য করি।এমনিতেই (কোন অজ্ঞাত কারণে) সেনাবাহিনীর এই আগুনে ঘি ঢালার জন্য বিভিন্ন রাজনৈতিক দলের উষ্কানির অভাব নেই। জামাতের কিছু নেতার ২৫/২৬ তারিখে শান্তিপূর্ণ মিমাংসার সমর্থনে বিবৃতি পেশ করা সত্যেও দুদিন পর ১৮০ ডিগ্রি মোড় নেয়া তারি প্রমাণ। তার উপর এই ভয়টি রীতিমত আতঙ্কের আকার ধারণ করে যখন শুনি আমাদেরই সেনা অফিসারেরা সকল code of decipline ভঙ্গ করে প্রধানমন্ত্রীর সাথে অসংযত আচরন করেন এবং তা জানানোর জন্য ইন্টারনেটে এসব রেকর্ডিং ছেড়ে দেন। আতঙ্কিত হই সেই রেকর্ডিংএ দায়িত্বশীল উচ্চপদস্থ কোন সেনা কর্মকর্তার কথায় যখন প্রতিশোধের সুর শুনতে পাই।